b'\n_START_ARTICLE_\nDen norsk-svenske grense\n_START_PARAGRAPH_\nDen norsk-svenske grense (i Norge kalt svenskegrensen, i Sverige kalt Norska gr\xc3\xa4nsen) er riksgrensen mellom Norge og Sverige. P\xc3\xa5 land er den 1630 km lang regnet fra innerst i Iddefjorden i \xc3\x98stfold til Treriksr\xc3\xb8ysen i Storfjord i Troms; i tillegg kommer avtalt delelinje i selve fjorden og ut i skj\xc3\xa6rg\xc3\xa5rden s\xc3\xb8r for Hvaler._NEWLINE_Det er er den lengste og eldste riksgrensen mellom to land i Europa. Store deler av riksgrensen g\xc3\xa5r i ubebodde str\xc3\xb8k, fra \xc3\x98stfold til Trysil gjennom skogsomr\xc3\xa5der, lenger nord hovedsakelig gjennom fjellomr\xc3\xa5der.\n_START_SECTION_\nGeografi\n_START_PARAGRAPH_\nP\xc3\xa5 norsk side ligger fra s\xc3\xb8r til nord fylkene \xc3\x98stfold, Akershus, Hedmark, Tr\xc3\xb8ndelag, Nordland og Troms langs svenskegrensen, mens p\xc3\xa5 svensk side ligger lenene V\xc3\xa4stra G\xc3\xb6talands l\xc3\xa4n, V\xc3\xa4rmlands l\xc3\xa4n, Dalarnas l\xc3\xa4n, J\xc3\xa4mtlands l\xc3\xa4n, V\xc3\xa4sterbottens l\xc3\xa4n og Norrbottens l\xc3\xa4n langs norskegrensen.\n_START_SECTION_\nGrenseoverganger\n_START_PARAGRAPH_\nDet er 64 allmenne grenseoverganger p\xc3\xa5 vei mellom Norge og Sverige._NEWLINE_Europavei 6 ved Svinesund og Riksvei 2\xc2\xa0/\xc2\xa0Riksv\xc3\xa4g 61 ved Morokulien er de mest trafikkerte grenseovergangene. Andre viktige grenseoverganger er p\xc3\xa5 Europavei 18 ved \xc3\x98rje Tollsted \xc3\xb8st for \xc3\x98rje, Europavei 14 ved Mer\xc3\xa5ker\xc2\xa0/\xc2\xa0Storlien, Europavei 12 ved Umbukta og Europavei 10 p\xc3\xa5 Bj\xc3\xb8rnfjell.\n_START_SECTION_\nJernbaneoverganger\n_START_PARAGRAPH_\nDet er fire jernbaneoverganger mellom Norge og Sverige: Kornsj\xc3\xb8 i \xc3\x98stfold (\xc3\x98stfoldbanen), \xc3\xb8st for Magnor i Hedmark (Kongsvingerbanen), vest for Storlien i Tr\xc3\xb8ndelag (Mer\xc3\xa5kerbanen) og Bj\xc3\xb8rnfjell i Nordland (Ofotbanen).'